
	ΕΚΤΕΛΕΣΤΙΚΗ ΕΠΙΤΡΟΠΗ

ΨΗΦΙΣΜΑ

ΤΗΣ ΑΠΕΡΓΙΑΚΗΣ ΣΥΓΚΕΝΤΡΩΣΗΣ

ΤΗΣ 10ης ΦΕΒΡΟΥΑΡΙΟΥ 2010
ΣΤΗΝ ΠΛΑΤΕΙΑ ΚΛΑΥΘΜΩΝΟΣ
Εμείς οι εργαζόμενοι στο Δημόσιο, τα Ν.Π.Δ.Δ. και τους Ο.Τ.Α. που συμμετέχουμε στην απεργία της Α.Δ.Ε.Δ.Υ. και συγκεντρωθήκαμε σήμερα στην πλατεία Κλαυθμώνος
Διαπιστώνουμε ότι
Για μια ακόμη φορά στο όνομα των προβλημάτων της ελληνικής οικονομίας η Κυβέρνηση και η Ε.Ε. προσπαθούν να φορτώσουν τα βάρη της κρίσης στις πλάτες των εργαζομένων και της κοινωνίας, αφήνοντας στο απυρόβλητο αυτούς που πραγματικά φταίνε για την κρίση τις τράπεζες και τους οικονομικά ισχυρούς που αξιοποιούν την κρίση για να διατηρήσουν και να αυξήσουν τα υπερκέρδη τους.

Τα μέτρα που περιλαμβάνονται στο πρόγραμμα σταθερότητας και ανάπτυξης είναι άδικα και αντικοινωνικά και παρά τις αρνητικές επιπτώσεις που θα έχουν στο εισόδημά μας στα εργασιακά και ασφαλιστικά δικαιώματά μας δεν πρόκειται να οδηγήσουν σε διέξοδο από την κρίση.

Οι εργαζόμενοι στο Δημόσιο και οι δημόσιες υπηρεσίες βρισκόμαστε πάλι στο στόχαστρο και εμφανιζόμαστε ως βασικοί υπεύθυνοι για την κατάσταση της οικονομίας για τα ελλείμματα και το χρέος.

 Οι γνωστοί κύκλοι των εχόντων και κατεχόντων που πλούτισαν και πλουτίζουν σε βάρος του Δημοσίου, που έφτιαξαν τις επιχειρήσεις και τις τράπεζες με την εκμετάλλευση του λαού και των ασφαλιστικών ταμείων και τα διάφορα παπαγαλάκια τους βρήκαν τον ένοχο και την Ιφιγένεια και θέλουν να μας θυσιάσουν για να εξευμενίσουν τις αγορές, να ρίξουν τα βάρη της κρίσης στις πλάτες μας και να διασφαλίσουν τα δικά τους συμφέροντα.

Προσπαθούν να πείσουν την κοινωνία ότι για την κρίση φταίνε  τα 1300 € που παίρνουμε κατά μέσο όρο  οι δημόσιοι υπάλληλοι ,οι μισθοί και οι συντάξεις μας αλλά και οι δημόσιες υπηρεσίες και δεν φταίνε τα δεκάδες δις της φοροδιαφυγής και της παραοικονομίας. Τα κέρδη των τραπεζιτών και των πολυεθνικών, τα προνόμια και η ασυδοσία των οικονομικά ισχυρών, οι  πελατειακές σχέσεις, το ξεπούλημα της δημόσιας περιουσίας και τα διάφορα Βατοπέδια.

Επιχειρούν να παγώσουν και να μειώσουν τις αποδοχές μας.

Το εισόδημά μας  για πρώτη φορά στην ιστορία της μεταπολίτευσης απειλείται, όχι μόνο με πάγωμα αλλά και με ονομαστική μείωση αποδοχών, που για κάποιους θα ξεπεράσει το 20%.

- Η εισοδηματική πολιτική λιτότητας θα συνεχιστεί και για το 2010 αλλά και για τα επόμενα χρόνια. Μετά το πάγωμα των αυξήσεων που είχαμε το 2009 παγώνουν οι αυξήσεις και για το 2010. 
- Μειώνεται το κονδύλι των επιδομάτων κατά 10% . Τα επιδόματα όμως, γενικά και ειδικά, όπως κι άλλες πρόσθετες αποδοχές αποτελούν το 50 % ή και 60% των συνολικών αποδοχών. 

- Η μείωση όμως του εισοδήματος για πολλές κατηγορίες δημοσίων υπαλλήλων θα συνεχιστεί μέσα από την κατάργηση των αφορολόγητων ποσών και την ενιαία φορολογική κλίμακα 
- Την ίδια όμως στιγμή η ακρίβεια και η αισχροκέρδεια μαστίζει την αγορά.

Τα φορολογικά μέτρα της Κυβέρνησης ρίχνουν τα βάρη πάλι στους μισθωτούς. Αυξάνονται οι έμμεσοι φόροι και ιδιαίτερα οι φόροι στα καύσιμα. Καταργείται το αφορολόγητο των 12.000 € αφού συνδέεται με αποδείξεις και μειώνεται ακόμη περισσότερο το εισόδημά μας.
Τα ασφαλιστικά μας δικαιώματα και πάλι στην κλίνη του Προκρούστη.
Ο περίφημος κοινωνικός διάλογος που ξεκίνησε για το ασφαλιστικό στοχεύει στην αλλαγή του μοντέλου ασφάλισης που από κοινωνικό και αναδιανεμητικό θέλει να το μετατρέψει σε κεφαλαιοποιητικό και ατομικό. Με τον τρόπο αυτό το κράτος  αλλά και οι εργοδότες προσπαθούν να απαλλαγούν από τις ευθύνες τους  για την καταλήστευση των ασφαλιστικών ταμείων.

· Η κατάσταση στο Τ.Π.Δ.Υ. πάει από το κακό στο χειρότερο. Το έλλειμμα του Ταμείου ξεπερνά τα 700 εκατομμύρια ευρώ. Με βάση την κατάσταση του Ταμείου και χωρίς καμιά αύξηση των συνταξιοδοτήσεων το εφάπαξ θα χορηγείται πλέον με καθυστέρηση 3 και 4 χρόνων.

· Ανάλογα προβλήματα έχουν αρχίσει να δημιουργούνται στο Μ.Τ.Π.Υ. και τα άλλα Ταμεία.

· Η υγειονομική μας περίθαλψη υποβαθμίζεται ακόμη περισσότερο. Ο ΟΠΑΔ χρωστά αρκετά χρήματα σε φαρμακοποιούς και γιατρούς. Ήδη ο φαρμακευτικός σύλλογος Αττικής έχει ανακοινώσει την καταγγελία της σύμβασης με το δημόσιο από 1/2/2010.

· Οι διαρροές για υλοποίηση της απόφασης του ΔΕΚ που καταργεί τον κοινωνικό χαρακτήρα της ασφάλισης και τη μετατρέπει σε επαγγελματική επιβαρύνοντας με αύξηση των ορίων ηλικίας τις γυναίκες αποτελούν νέα επίθεση.

Ο περιορισμός της απασχόλησης στο Δημόσιο θα έχει δραματικές επιπτώσεις στις δημόσιες υπηρεσίες και τους εργαζόμενους.

Η κυβέρνηση στα πλαίσια περιορισμού των δαπανών ανακοίνωσε τον περιορισμό της απασχόλησης στο Δημόσιο και ιδιαίτερα  του μόνιμου προσωπικού. Ταυτόχρονα με το νομοσχέδιο που ψηφίστηκε πρόσφατα οδηγεί σε απολύσεις δεκάδες χιλιάδες εργαζόμενους με πρόσχημα την αξιοκρατία στις προσλήψεις, αλλά και στη διατήρηση των ελαστικών εργασιακών σχέσεων.

Ο περιορισμός της απασχόλησης στο Δημόσιο θα έχει αρνητικές επιπτώσεις στην αποτελεσματική λειτουργία των υπηρεσιών και την εξυπηρέτηση του πολίτη, θα οδηγήσει στην υποβάθμιση και ιδιωτικοποίηση του Δημοσίου, στην εντατικοποίηση και τη διάλυση των ασφαλιστικών μας ταμείων.

Ανάλογα προβλήματα θα δημιουργηθούν από τις ιδιωτικοποιήσεις και τον περιορισμό των δαπανών λειτουργίας των δημοσίων υπηρεσιών που θα  έχουν αρνητικές επιπτώσεις στους πολίτες και τους εργαζόμενους.

Τα μέτρα που προωθούνται παρά το γεγονός ότι υποβαθμίζουν το βιοτικό μας επίπεδο δεν πρόκειται να δώσουν λύση στα προβλήματα της ελληνικής οικονομίας. Αντίθετα η ύφεση, οι κοινωνικές ανισότητες  ,η ανεργία και η φτώχεια θα ενταθούν.

Οι εργαζόμενοι στο Δημόσιο απαντάμε με ενότητα και αγώνα σ’ αυτές τις επιλογές.
Διεκδικούμε

· Άμεση κρατική επιχορήγηση του Ταμείου Πρόνοιας Δημοσίων Υπαλλήλων.

· Πραγματικές αυξήσεις, ανατροπή της πολιτικής λιτότητας, των περικοπών και της μόνιμης μείωσης των μισθών και των συντάξεων.

· Νέο μισθολόγιο με ενσωμάτωση των επιδομάτων. 
· Δίκαιο φορολογικό σύστημα – κοινωνική δικαιοσύνη.

· Κατοχύρωση του δημόσιου κοινωνικού χαρακτήρα της ασφάλισης στο Δημόσιο. – Μη εφαρμογή της απόφασης του ΔΕΚ για την εξίσωση των ορίων ηλικίας ανδρών – γυναικών.

· Κατάργηση όλων των αντιασφαλιστικών νόμων.

· Κατάργηση των ελαστικών εργασιακών σχέσεων. Ενιαία μόνιμη εργασία στο Δημόσιο. Κάλυψη των πάγιων και διαρκών αναγκών.

Δηλώνουμε
Ότι δεν θα πληρώσουμε εμείς την κρίση.

Να την πληρώσουν οι έχοντες και κατέχοντες.

Οι τράπεζες, οι πολυεθνικές, αυτοί που φοροδιαφεύγουν και αισχροκερδούν.

Αξιώνουμε

Από την Κυβέρνηση και την Ε.Ε. να εγκαταλείψουν αυτή την πολιτική που υποτάσσει τους εργαζόμενους και την κοινωνία στα συμφέροντα των κερδοσκόπων και της αγοράς.

ΕΙΜΑΣΤΕ ΑΠΟΦΑΣΙΣΜΕΝΟΙ 
να συνεχίσουμε και να κλιμακώσουμε τον αγώνα μας.-
Από την Α.Δ.Ε.Δ.Υ.

